***** ΚΑΝΟΝΙΣΜΟΣ (ΕΟΚ) αριθ. 3390/87 ΤΟΥ ΣΥΜΒΟΥΛΙΟΥ της 9ης Νοεμβρίου 1987 που τροποποιεί τον κανονισμό (ΕΟΚ) αριθ. 2195/81 περί ειδικού προγράμματος αποστραγγιστικών έργων στις μειονεκτικές περιοχές της Δυτικής Ιρλανδίας ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 43, την πρόταση της Επιτροπής (1), τη γνώμη του Ευρωπαϊκού Κοινοβουλίου (2), Εκτιμώντας: ότι ο κανονισμός (ΕΟΚ) αριθ. 2195/81 (3), θέσπισε κοινή ενέργεια για το κεντρικό αποστραγγιστικό δίκτυο και την αποστράγγιση των αγροτεμαχίων που προορίζετο να συμπληρώσει την κοινή ενέργεια που προβλέπεται στην οδηγία 78/628/ΕΟΚ του Συμβουλίου της 19ης Ιουνίου 1978 σχετικά με το πρόγραμμα επιτάχυνσης των αποστραγγιστικών έργων στις μειονεκτικές περιοχές της Δυτικής Ιρλανδίας (4)· ότι η διάρκεια αυτής της κοινής ενέργειας περιορίζεται μέχρι τις 31 Δεκεμβρίου 1986· ότι, εξαιτίας των καθυστερήσεων που σημειώθηκαν κατά την εφαρμογή του ειδικού προγράμματος αποστραγγιστικών έργων λόγω των κακών καιρικών συνθηκών που επεκράτησαν το 1985 και 1986, θα πρέπει να παραταθεί η διάρκεια της κοινής ενέργειας μέχρι τις 31 Δεκεμβρίου 1988 όσον αφορά τα αποστραγγιστικά έργα των αγροτεμαχίων που έχουν εγκριθεί για χορήγηση ενίσχυσης πριν από τις 31 Δεκεμβρίου 1986, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Στο άρθρο 4 παράγραφος 1 του κανονισμού (ΕΟΚ) αριθ. 2195/81 προστίθεται το ακόλουθο εδάφιο: «Ωστόσο, για τα αποστραγγιστικά έργα των αγροτεμαχίων, που εγκρίθηκαν για χορήγηση ενίσχυσης πριν από τις 31 Δεκεμβρίου 1986 και θα έχουν ολοκληρωθεί πριν από τις 31 Δεκεμβρίου 1988, η διάρκεια παρατείνεται μέχρι τις 31 Δεκεμβρίου 1988.» Άρθρο 2 Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 9 Νοεμρίου 1987.

[Source: multi_eurlex | Tokens: 1776]